Anja Pärson

Anja Person (g. 1981 m. balandžio 25 d.) – Švedijos kalnų slidininkė, olimpinė ir pasaulio čempionė, Pasaulio taurės laimėtoja.

Biografija 

Anja Person gimė 1981 m. balandžio 25 d. Ternabi kaime Švedijos šiaurėje, iš kurio jau buvo kilęs geriausias Švedijos kalnų slidininkas Ingmaras Stenmarkas. Jos pirmuoju treneriu buvo tėvas Andersas Personas, pats neblogas praeityje kalnų slidininkas. 1997 m. kovo 15 d. A. Person debiutavo FIS Pasaulio taurės varžybose, 1998 m. laimėjo pasaulio jaunių čempionato aukso medalį didžiajame slalome, po to iškovojo aukso medalius 1999 ir 2000 metais. Pirmąjį pasaulio taurės etapą laimėjo 1998 m. gruodį slalomo rungtyje. Kadangi Ternabio kalvos nebuvo aukštos, tad A. Person iš pradžių geriausiai šliuožė techniškose rungtyse, tačiau ilgainiui pradėjo pasiekti aukštų rezultatų greičio ruožuose. Pagrindine jos varžove buvo kroatų slidininkė Janica Kostelič, propagavusi labiau graciškesnį nusileidimų stilių, nei į riziką linkusi A. Person. 2001 m. Sankt Antone A. Person iškovojo pirmąjį pasaulio čempionės titulą slalomo rungtyje. Ji debiutavo 2002 m. Solt Leik Sičio olimpiadoje laimėdama sidabrą didžiajame slalome ir bronzą slalome. 2004 m. laimėjo bendrosios įskaitos Pasaulio taurės nugalėtojos titulą, bet šį sezoną J. Kostelič buvo praleidusi varžybas dėl traumos.

2005 m. pasaulio čempionate J. Kostelič laimėjo tris aukso medalius, A. Person − du ir sidabrą. Po paskutinio 2005 m. Pasaulio taurės etapo A. Person tik 3 taškais aplenkė J. Kostelič bendrojoje įskaitoje. 2006 m. vasario 22 d. Turino olimpiadoje ji iškovojo vienintelį savo olimpinį aukso medalį slalomo rungtyje bei pasidabino 2 bronzos medaliais dvikovės ir greitojo nusileidimo rungtyse. 2007 m. pasaulio čempionatas Orėje, Švedijoje, virto jos triumfu su trim pasaulio čempionės titulais. Ji tapo pirmąja moterimi, kuri laimėjo visų 5 kalnų slidinėjimo rungčių pasaulio čempionės titulus ir po 2008 m. pergalės Sankt Morice dvikovės rungtyje − viena iš nedaugelio moterų, nugalėjusių visų rungčių etapuose Pasaulio taurės varžybose. 2008 ir 2009 m. A. Person neblogai pasirodė Pasaulio taurės etapuose, bet rimtai niekuomet nemetė iššūkio bendrojoje įskaitoje Lindsei Kildou-Von. 2010 m. Vankuverio olimpiadoje A. Person dramatiškai griuvo greitojo nusileidimo rungtyje, bet vėliau sugebėjo iškovoti bronzą dvikovėje. 2012 m. pradžioje A. Person paskelbė pasitraukianti iš sporto ir patvirtino gandus apie savo lesbietiškus santykius.

Pasiekimai 
 Olimpinė čempionė:
 2002 m. Solt Leik Sitis: sidabras didžiajame slalome, bronza slalome;
 2006 m. Turinas: auksas slalome, 2 bronzos dvikovėje ir greitajame nusileidime;
 2010 m. Vankuveris: bronza dvikovėje;
 7 kartus pasaulio čempionė (ind. rungtys):
 2001 m. Sankt Antonas: auksas slalome, bronza didžiajame slalome;
 2003 m. Sankt Moricas: auksas didžiajame slalome;
 2005 m. Bormijus: 2 aukso medaliai didžiajame slalome ir slalome supermilžine, sidabras dvikovėje;
 2007 m. Orė: 3 aukso medaliai slalome supermilžine, dvikovėje ir greitajame nusileidime, bronza slalome;
 2011 m. Garmišas-Partenkirchenas: bronza dvikovėje;
 2 kartus bendrosios įskaitos Pasaulio taurės laimėtoja (2004 ir 2005 m.);
 42 pergalės FIS Pasaulio taurės etapuose.

Šaltiniai 

Švedijos olimpiečiai
Kalnų slidininkai